ইডেন গার্ডেন্সে সুপারহিট কুলদীপ যাদব। চায়নাম্যান বোলারের দাপটে ক্রিকেটের নন্দনকাননে ওয়েস্ট ইন্ডিজ স্কোরবোর্ডে তোলে ১০৯ রান। ১৭.৫ ওভারেই ভারত জেতার জন্য প্রয়োজনীয় রান তুলে নেয়। কুলদীপকে সামলানোর কৌশল রপ্ত করতে পারেননি ক্যারিবিয়ান ব্যাটসম্যানরা।

এই বিষয়ে অন্যান্য খবর

ইডেন ম্যাচে ‘হেরে গিয়েছেন’ সৌরভরা, টুইটে মারাত্মক অভিযোগ গম্ভীরের


ওয়েস্ট ইন্ডিজের প্রাক্তন অধিনায়ক কার্ল হুপার তাঁর দেশের ক্রিকেটারদের সমালোচনা করেছেন। বলেছেন, কুলদীপ যাদবকে বুঝতেই পারেননি ক্যারিবিয়ানরা। ভারতের চায়নাম্যান বোলারের সাফল্যর কারণ কী? খেলার শেষে সাংবাদিক বৈঠকে কুলদীপ সেই রহস্য ফাঁস করে বলেছেন, ‘‘কেকেআর-এর সঙ্গে পাঁচ বছর আমি রয়েছি। আমি এখানে সবক’টি আইপিএল ম্যাচ খেলেছি। এখানে খেলার জন্য আমি ব্যাপক সুবিধা পেয়েছি। আমাকে আত্মবিশ্বাসও দিয়েছি। আমি ইডেন খুব ভাল করে চিনি। এখানকার উইকেটও জানি।’’ 
চায়নাম্যান বোলার আরও বলেন, ‘‘এখানকার উইকেটে বল বেশি ঘোরে না। ইডেনের আউটফিল্ডের গতি আমার জানা। সুতরাং ইডেনে খেলার অভিজ্ঞতা আমাকে দারুণ আত্মবিশ্বাস জুগিয়েছে।’’ 
কেকেআর-এ খেলেই কুলদীপ সাফল্য পেয়েছেন ইডেনে। সেটাই স্বীকার করে নিলেন কুলদীপ।